เทียบฟอร์ม “ประชานิยม” พรรคไหนแจกเยอะสุด
“สมชัย ศรีสุทธิยากร” เปิดนโยบายแต่ละพรรค ใครประชานิยมมากสุดในการเลือกตั้ง
“สมชัย” เปิดชัดๆ เทียบ “นโยบายประชานิยม “ พรรคไหนแจกเยอะสุด
12 เม.ย. 2566

นายสมชัย ศรีสุทธิยากร ประธานยุทธศาสตร์ขับเคลื่อนนโยบาย พรรคเสรีรวมไทย และอดีต กกต. โพสต์เฟซบุ๊กแสดงความคิดเห็นนโยบายประชานิยมของพรรคการเมืองต่างๆที่นำออกมาหาเสียงในขณะนี้ เริ่มที่ พรรครวมไทยสร้างชาติ นโยบายลุงตู่ 1,000 เติมเงินในบัตรสวัสดิการแห่งรัฐ 1,000 บาทต่อเดือน 14 ล้านคน จะใช้งบฯ ปีละ 168,000 ล้านบาท 4 ปี จะใช้ 672,000 ล้านบาท

พรรคเพื่อไทย เติมเงิน 10,000 บาท ใส่กระเป๋าเงินดิจิทัล ให้คนอายุ 16 ปีขึ้นไป 54 ล้านคน ให้ครั้งเดียว 540,000 ล้านบาท
พรรคเสรีรวมไทย บำนาญประชาชน 65 ปีขึ้นไป เดือนละ 3,000 บาทต่อเดือน 8.3 ล้านคน จะใช้งบฯปีละ 298,800 ล้านบาท 4 ปีจะใช้ 1,195,200 ล้านบาท
พรรคก้าวไกล และพรรคไทยสร้างไทย บำนาญประชาชน 60 ปีขึ้นไป เดือนละ 3,000 บาท 12 ล้านคน จะใช้งบฯ ปีละ 432,000 ล้านบาท 4 ปี จะใช้ 1,728,000 ล้านบาท
ขณะที่นโยบายของพรรคพลังประชารัฐ หรือ “ลุงป้อม 700” เติมเงินในบัตรสวัสดิการแห่งรัฐ 700 บาทต่อเดือน 14 ล้านคน จะใช้งบฯ ปีละ 116,600 ล้านบาท 4 ปี จะใช้ 466,400 ล้านบาท นอกจากนี้ ยังมีนโยบายเบี้ยยังชีพผู้สูงอายุ 60 ปี 3,000 บาท 70 ปี 4,000 บาท 80 ปี 5,000 บาท 4 ปีคิดไม่ออกแล้วว่าต้องจ่ายเท่าไหร่ แต่มากกว่า 2 ล้านล้านบาท หรือ นโยบายเดียว เท่ากับ 4 เท่าของนโยบาย 10,000 บาทของพรรคเพื่อไทย สรุปนโยบายพรรคเพื่อไทยเด็กๆ